OʻZBEKISTON RESPUBLIKASI DAVLAT BOSHQARUVI AKADEMIYASI MAGISTRATURASIGA QABUL QILISHDA TEST SINOVLARINI TASHKIL ETISH VA OʻTKAZISH TARTIBI TOʻGʻRISIDAGI NIZOMNI TASDIQLASH HAQIDA
(order, 2025-12-11)

Oʻzbekiston Respublikasi Prezidentining 2012-yil 10-apreldagi “Davlat boshqaruvi sohasidagi kadrlarni tayyorlashni yanada takomillashtirish chora-tadbirlari toʻgʻrisida”gi PF-4435-son Farmoniga asosan buyuraman: 1. Oʻzbekiston Respublikasi Davlat boshqaruvi akademiyasi magistraturasiga qabul qilishda test sinovlarini tashkil etish va oʻtkazish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Oʻzbekiston Respublikasining “Taʼlim toʻgʻrisida”gi (Oʻzbekiston Respublikasi Oliy Majlisining Axborotnomasi, 1997-y., 9-son, 225-modda) va “Kadrlar tayyorlash milliy dasturi toʻgʻrisida”gi (Oʻzbekiston Respublikasi Oliy Majlisining Axborotnomasi, 1997-y., 11-12-son, 295-modda) qonunlariga asosan Oʻzbekiston Respublikasi Prezidenti huzuridagi Davlat boshqaruvi akademiyasining (bundan buyon matnda Davlat boshqaruvi akademiyasi deb yuritiladi) magistraturasiga qabul qilishda test sinovlarini tashkil etish va oʻtkazish tartibini belgilaydi. 1. Test sinovlari Oʻzbekiston Respublikasi Vazirlar Mahkamasi huzuridagi Davlat test markazi (bundan buyon matnda Davlat test markazi deb yuritiladi) tomonidan oʻtkaziladi. 2. Test sinovlarini tashkil etish va ularni joylarda adolatli oʻtkazish masʼuliyati, mazkur Nizom talablariga qatʼiy rioya etgan holda Davlat test markazi vakillari, Davlat boshqaruvi akademiyasi qabul komissiyasi (bundan buyon matnda qabul komissiyasi deb yuritiladi) raisi, mahalliy davlat hokimiyati organlari va ular tomonidan tayinlanadigan auditoriyalar rahbarlari zimmasiga yuklanadi. 3. Test sinovlari oʻtkaziladigan kuni Davlat test markazining tegishli ruxsatnomasiga ega boʻlmagan shaxslarning test sinovlari oʻtkaziladigan binolarga kirishi taqiqlanadi. 4. Test sinovlari avgustning birinchi 10 kunligida oʻtkaziladi. Test sinovlari oʻtkaziladigan kunni Davlat boshqaruv akademiyasi Davlat test markazi bilan kelishgan holda belgilaydi. 5. Davlat boshqaruvi akademiyasiga oʻqishga qabulni sifatli tashkil etish maqsadida belgilangan tartibda qabul komissiyasi tashkil etiladi. 6. Qabul komissiyasi raisi tomonidan test sinovlarini oʻtkazish bilan bogʻliq ishlarni amalga oshirish toʻgʻrisida qabul komissiyasining ish rejasi tasdiqlanadi. 7. Qabul jarayonini yuqori darajada uyushqoqlik bilan, tartibli ravishda tashkil etish, test jarayonining xolisona va adolatli oʻtishini taʼminlash, test topshiruvchilarga (bundan buyon matnda abituriyent deb yuritiladi) ularning test sinovlari jarayonidagi vazifalari, huquq va majburiyatlarini tushuntirish, test sinovlarini oʻtkazish bilan bogʻliq barcha zarur sharoitlarni yaratish hamda test sinovlari natijalari boʻyicha abituriyentlarga toʻliq maʼlumotlar berish qabul komissiyasining asosiy vazifalari hisoblanadi. 8. Qabul komissiyasi 15-maydan 15-iyungacha (shu kuni ham) oʻqishga qabul qilish haqidagi arizalarni qabul qiladi va hujjatlar qabul qilinganligi toʻgʻrisida abituriyentlarga belgilangan shaklda tilxat beradi. 9. Qabul komissiyasi qabul jarayoni boshlangan kunga qadar mazkur Nizom, mutaxassisliklar, taʼlim tili boʻyicha qabul kvotalari va test oʻtkaziladigan fanlar roʻyxatini qabul komissiyasining eʼlonlar taxtasiga joylashtirishi lozim. 10. Qabul komissiyalari test sinovlari oʻtkaziladigan bino va auditoriyalarni mazkur bobning 2-paragrafida belgilangan tartib boʻyicha test sinovlarini oʻtkazish uchun tayyorlaydi. 11. Test sinovi jarayoni videotasvirga tushiriladi. Test sinovi tugagandan keyin 1 soat davomida videotasvirlarni bosh shtabda Davlat test markazining Davlat boshqaruvi akademiyasi boʻyicha vakiliga (bundan buyon matnda Davlat boshqaruvi akademiyasi boʻyicha vakili deb yuritiladi) topshiriladi. Videotasvirdan nusxa koʻchirish man etiladi. 12. Qabul komissiyasi hujjat topshirgan abituriyentlar haqidagi maʼlumotlarni hujjat topshirilgan kunning oʻzida qayd daftarlariga va Davlat test markazi tomonidan taqdim etilgan “ABT-Abitur” dasturi orqali bazaga xatosiz kiritadi va ularni elektron suratlari bilan birga Davlat test markaziga taqdim etib boradi. “ABT-Abitur” dasturi orqali bazaga maxsus kod, qayd raqami, taʼlim turi, fuqaroligi, familiyasi, ismi, otasining ismi, millati, jinsi, pasport seriyasi va raqami, yashash joyi, tugʻilgan yili va joyi, ijtimoiy kelib chiqishi, taʼlim olgan taʼlim muassasasi turi, raqami va nomi, manzili hamda uni tugatgan yili, diplom raqami, diplomdagi umumiy reyting bali, taʼlim tili, mutaxassisligi kiritiladi. 13. Mutaxassislik, oʻqitish tili boʻyicha Davlat boshqaruvi akademiyasiga topshirilgan hujjatlar soni haqidagi maʼlumotlar abituriyentlar eʼtibori uchun qabul komissiyasi tomonidan har kuni eʼlon qilib boriladi. 14. Qabul komissiyasi test sinovlarini samarali tarzda oʻtishini taʼminlash maqsadida Davlat test markazi vakillari hamda mahalliy davlat hokimiyati organlari bilan hamkorlikda auditoriya rahbarlari va kuzatuvchilari uchun test sinovlarini oʻtkazish tartibi toʻgʻrisida amaliy seminar mashgʻulotlarini oʻtkazadi. 15. Qabul komissiyasi test sinovi belgilangan kundan kamida 10 kun oldin abiturentlardan tushgan arizalar haqidagi maʼlumotlarni mazkur Nizomning 1-ilovasi boʻyicha qabul komissiyasining raisi va masʼul kotibi tomonidan tasdiqlangan holda Davlat test markaziga taqdim etadi va ushbu hujjatlarga qoʻshimchalar va oʻzgartirishlar kiritishi qatʼiyan man etiladi. 16. Qabul komissiyasi test sinovi belgilangan kundan kamida 4 kun oldin mazkur Nizomning 2-ilovasida keltirilgan shakldagi abituriyent ruxsatnomalarini Davlat test markazidan qabul qilib oladi. 17. Qabul komissiyasi test sinovi belgilangan kundan kamida 8 kun oldin mazkur Nizomning 3-ilovasi 1-shakliga muvofiq ixtisoslik boʻyicha guruhlangan abituriyentlar sonining binolar va guruhlar boʻyicha taqsimotini, mazkur Nizomning 1-ilovasi boʻyicha tayyorlangan abituriyentlardan kelib tushgan arizalar haqidagi maʼlumotlar va mazkur Nizomning 3-ilovasi 2-shaklidagi abituriyentlarning auditoriyalardagi oʻtirish oʻrinlari soni haqidagi maʼlumot bilan taqqoslab, Davlat test markaziga taqdim etadi va test sinovi belgilangan kundan kamida 6 kun oldin abituriyentlarning binolar va guruhlar boʻyicha umumiy roʻyxatini mazkur Nizomning 3-ilovasi 3-shakli boʻyicha Davlat test markazidan qabul qilib oladi. 18. Qabul komissiyasi test sinovi belgilangan kundan kamida 4 kun oldin mazkur Nizomning 3-ilovasi 4-shakliga muvofiq abituriyentlarning umumiy roʻyxatini, shuningdek mazkur Nizomning 4-ilovasi 1—5-shakllariga muvofiq test oʻtkaziladigan binolarning reja-chizmasi, Davlat boshqaruvi akademiyasi boʻyicha binolarning joylashish sxemasi, har bir bino uchun asosiy joylashish sxema va test sinovlari uchun moʻljallangan qavat boʻyicha auditoriyalarning joylashish sxemasi hamda test sinovlari oʻtkaziladigan binolar toʻgʻrisidagi umumiy maʼlumotni eʼlon qiladi va ushbu maʼlumotlarni Davlat test markazi vakillariga yetkazadi. 19. Qabul komissiyasi test sinovi belgilangan kundan kamida 3 kun oldin test sinovlari oʻtkaziladigan binolarda abituriyent ruxsatnomasini mazkur Nizomning 5-ilovasi 1-shakli boʻyicha abituriyentlarga ruxsatnomalarni tarqatish qaydnomasi asosida tarqatadi. 20. Qabul komissiyasi test sinovi belgilangan kuni Davlat boshqaruvi akademiyasi boʻyicha vakilidan mazkur Nizomning 5-ilovasi 2-shakli boʻyicha bir nusxada bino boʻyicha abituriyentlarning umumiy roʻyxatini qabul qilib, eʼlonlar taxtasiga ilib qoʻyadi. 21. Qabul komissiyasi test sinovlari oʻtkaziladigan kuni soat 6.00 gacha nazorat xizmati postlariga bino hududiga kirishga ruxsat berilgan Davlat test markazi vakillari, auditoriya rahbarlari va kuzatuvchilarining roʻyxatini topshiradi. 22. Qabul komissiyasi test sinovlari tugagandan keyin test materiallarini belgilangan tartibda Davlat test markazi xodimiga topshirilishini taʼminlashi shart. 23. Qabul komissiyasi Davlat test markazidan test sinovi natijalari bilan birga barcha titul varaqalarini tekshirib qabul qilib oladi va olingan kuni test natijalarini Davlat boshqaruvi akademiyasida eʼlon qiladi hamda abituriyentlarga test natijalari boʻyicha toʻliq maʼlumotlar beradi. 24. Qabul komissiyasiga yuklatilgan barcha vazifalarning bajarilishini taʼminlash uchun javobgarlik qabul komissiyasining raisi va masʼul kotibi zimmasiga yuklatiladi. 25. Test sinovlari oʻtkaziladigan bino va auditoriyalarni test sinovlariga tayyorlash boʻyicha javobgarlik qabul komissiyasi zimmasiga yuklatiladi. 26. Qabul komissiyasi joriy yilda test sinovlariga qatnashadigan abituriyentlar sonini oʻtgan yilga nisbatan 20 foiz qoʻshgan holda rejalashtiradi. Test sinovlari oʻtkazish talablariga javob beradigan bino va auditoriyalarning hududlar boʻyicha maʼlumotlar bazasidan test jarayonida foydalanish uchun tanlaydi. 27. Test sinovlari oʻtkaziladigan binolari reja-chizmasi Davlat test markazi tomonidan tasdiqlangandan keyin haqiqiy hisoblanadi. 28. Test sinovlari oʻtkaziladigan binolar hududiy joylashuvi boʻyicha test materiallarini oʻz vaqtida va xavfsizligi taʼminlangan holda yetkazish hamda Davlat boshqaruvi akademiyasi boʻyicha vakilining test sinovlari jarayonida nazorat qila olishi uchun bir-biriga yaqin boʻlishi kerak. 29. Test sinovlarini tartibli oʻtkazish uchun bino joylashgan hudud oʻralgan boʻlishi kerak. 30. Test oʻtkaziladigan bino sigʻimi kamida 360 nafar abituriyentga moʻljallangan boʻlishi lozim. 31. Har bir binoda abituriyentlarni tartibli va oʻz vaqtida kiritish uchun kirish eshigida nazorat xizmati postlari tashkil etilgan boʻlishi shart. 32. Har bir binoda test materiallarini tarqatish va yigʻib olish uchun moʻljallangan maxsus katta xona (shtab) tayyorlanadi va Davlat test markazining vakillari uchun yetarli miqdorda stol-stullar, statsionar telefon aloqasi va hujjatlarni test jarayonida saqlash uchun seyf bilan taʼminlangan boʻlishi kerak. 33. Test oʻtkaziladigan bino va auditoriyalarning holati sanitariya va yongʻin xavfsizligi qoidalariga toʻliq javob berishi shart. 34. Har bir qavatda kamida 180 nafar abituriyentlar uchun moʻljallangan 12 tagacha auditoriyalar tashkil etilishi hamda ushbu auditoriyalar Davlat test markazining qavat boʻyicha vakili (bundan buyon matnda qavat boʻyicha vakil deb yuritiladi) tomonidan nazorat qila oladigan masofada joylashgan boʻlishi lozim. 35. Davlat boshqaruvi akademiyasi boʻyicha test sinovlari oʻtkaziladigan auditoriyalar raqami bino raqamining oʻsishi tartibida, bino boʻyicha yuqori qavatdan pastki qavatga kamayishi tartibida, auditoriyalarning tartib raqami ketma-ketligi guruhlar tartib raqamining ketma-ketligi bilan bir xil boʻlishi hamda test sinovlari qaysi binoda oʻtkazilishidan qatʼi nazar, takrorlanmasligi kerak. 36. Har bir auditoriyadagi oʻtirish oʻrinlari bir-biridan kamida 80 sm. masofada boʻlib, abituriyentga moʻljallangan boʻlishi kerak hamda auditoriyalar yetarli miqdorda stol-stullar va test materiallarini tarqatish va qabul qilish uchun alohida stol bilan taʼminlangan boʻlishi lozim. 37. Test oʻtkaziladigan har bir auditoriyani tayyorlashda yorugʻlik tushish, shamollatish, abituriyentni tikka tushuvchi quyosh nuridan himoyalash imkoniyatlari hisobga olinishi lozim. 38. Auditoriyalar xonadan-xonaga oʻtiladigan boʻlmasligi va ular bir nechta shartli auditoriyalarga boʻlinmasligi lozim. 39. Barcha auditoriyalardagi abituriyentlarning oʻtirish oʻrinlari raqamlangan boʻlishi lozim. Bunda toq qatorlar chapdan oʻnga, juft qatorlar oʻngdan chapga qarab raqamlanadi. 40. Auditoriyalarning eshiklariga guruh mutaxassisliklari shifri va nomi yozilgan koʻrsatkichlar ilib qoʻyilgan boʻlishi lozim. 41. Test sinovlari oʻtkaziladigan har bir binoda test jarayoni uchun zarur boʻlgan axborot, texnik, tibbiy va maishiy sharoitlar yaratilgan boʻlishi shart. 42. Har bir auditoriya soat, boʻr, yozuv taxtasi (doska), yelim, ichimlik suvi hamda abituriyentlar, auditoriya rahbari va kuzatuvchilari soniga teng miqdorda havorang pastali sharikli ruchkalar bilan taʼminlangan boʻlishi shart. 43. Auditoriyalarda test sinovlari topshiriladigan fanlarga taalluqli boʻlgan koʻrgazmali vositalar boʻlmasligi lozim. 44. Test sinovi belgilangan kundan kamida 1 kun oldin test sinovlari oʻtkaziladigan barcha binolarda nusxa koʻchirish vositalari saqlanadigan va test sinovlari oʻtkazilmaydigan auditoriyalar hamda qavatlarning kirish-chiqish eshiklari bino boʻyicha vakil ishtirokida yopib muhrlanishi lozim. 45. Test oʻtkaziladigan auditoriyalar sifatida oshxona, yoʻlak (koridor) va shunga oʻxshagan xonalardan foydalanish taqiqlanadi. 46. Auditoriyaga 1 nafar auditoriya rahbari va 15 nafar abituriyent uchun 1 nafar hisobidan kuzatuvchilar biriktiriladi. 47. Davlat boshqaruvi akademiyasi boʻyicha test sinovlari oʻtkaziladigan binolar haqidagi dastlabki maʼlumotlar ushbu paragrafda koʻrsatib oʻtilgan talablar asosida shakllantirilib, binolarning test sinovlari oʻtkazish uchun yaroqliligi boʻyicha tegishli idoralardan ruxsat olinganidan keyin test sinovi belgilangan kundan kamida 20 kun oldin mazkur Nizomning 3-ilovasi 2-shakli va 4-ilovasi 1 — 5-shakllari boʻyicha Davlat test markaziga taqdim etilishi lozim. 48. Davlat test markazi test sinovlarini tashkil etish va oʻtkazish bilan bogʻliq quyidagi vazifalarni bajaradi: Davlat boshqaruvi akademiyasi boʻyicha vakilini tayinlaydi; Demokratik davlat va fuqarolik jamiyati qurish nazariyasi va amaliyot fani asoslari, Davlat va huquq asoslari, iqtisodiyot va menejment asoslari, Oʻzbekiston tarixi fanlaridan test savollarni tuzadi va ekspertiza qiladi; test materiallarining sifatli va nuqsonsiz tayyorlanishini taʼminlaydi; mazkur Nizomning 5-ilovasi 3-shakli boʻyicha abituriyentlarning auditoriyalar boʻyicha roʻyxatini shakllantiradi; mazkur Nizomning 6-ilovasida keltirilgan titul varaqalari va mazkur Nizomning 2-ilovasida keltirilgan abituriyent ruxsatnomasi blankalarini kompyuter dasturi yordamida toʻldiradi; test materiallarini test sinovlari oʻtkaziladigan kuni soat 6.00 dan kechikmasdan, yetarli darajada Davlat boshqaruvi akademiyasiga yetkazilishini taʼminlaydi; Davlat test markazi vakillarining oʻz xizmat vazifalarini vakolati doirasida aniq bilishi va oʻz vaqtida test sinovlari oʻtkaziladigan binoga yetib kelishini taʼminlaydi; Davlat test markazi vakillarini auditoriya rahbarlari va kuzatuvchilarini oʻqitish uchun maxsus yoʻriqnoma bilan taʼminlaydi; bajarilgan test topshiriqlarini tekshiradi va natijasini chiqaradi; mazkur Nizom va qonunchilik hujjatlarida belgilangan boshqa vazifalarni ham amalga oshiradi. 49. Test sinovlarini joylarda toʻgʻri va adolatli oʻtkazish maqsadida tegishli tuman (shahar) hokimliklari Davlat test markazi tomonidan mazkur Nizomning 7-ilovasi 1-shakliga muvofiq taqdim etilgan maʼlumotlar asosida mazkur Nizomning 7-ilovasi 2-shakliga muvofiq Davlat test markazi vakillari, auditoriya rahbarlari va kuzatuvchilari sifatida jalb etiladigan xodimlar haqidagi maʼlumotni tasdiqlaydi. 50. Mahalliy davlat hokimiyati organlari Davlat boshqaruvi akademiyasi murojaatiga asosan test sinovlarini oʻtkazish uchun belgilangan talablarga javob beradigan binolar va transport vositalari bilan taʼminlashga amaliy yordam beradi, shuningdek test sinovlari oʻtkaziladigan har bir binoda xavfsizlikni taʼminlash maqsadida nazorat xizmati postlarini tashkil etadi hamda vakolati doirasida test sinovlarini tartibli oʻtishi uchun tegishli organlarga koʻrsatma beradi. 51. Test sinovlarini oʻtkazish uchun Davlat test markazining vakillari shartnoma asosida jalb etiladi. Davlat test markazi vakillari manfaatdor vazirliklar va idoralar, shuningdek mahalliy davlat hokimiyati organlarining tavsiyasi asosida oliy va oʻrta maxsus, kasb-hunar taʼlimi muassasalari, ilmiy muassasalar, davlat va jamoat tashkilotlari xodimlaridan tanlab olinadi. Davlat test markazi vakillarini taqsimlash Davlat test markazi tomonidan amalga oshiriladi. 52. Davlat test markazi vakillari test jarayonida auditoriya rahbariga amaliy yordam koʻrsatadi. Davlat test markazi vakillari oʻziga biriktirilgan bino, qavat va auditoriyalarda test oʻtkazish tartiblariga qatʼiy rioya qilinishiga javobgar shaxs hisoblanadi. Davlat test markazi vakili test sinovlari uchun ajratilgan vaqt davomida test sinovlarining boshlanishi va tugashini qatʼiy nazorat qiladi, test sinovlarini adolatli, xolisona va mazkur Nizomda belgilangan talablar asosida oʻtishini taʼminlaydi. 53. Davlat boshqaruvi akademiyasi boʻyicha vakili Davlat boshqaruvi akademiyasi boʻyicha bino vakilining va qavat vakillarining faoliyatiga umumiy rahbarlik qiladi. Har 12 ta auditoriyaga kamida bitta qavat vakili biriktiriladi. 54. Davlat test markazi vakili oʻziga yuklatilgan vazifalarni suiisteʼmol qilsa, shu jumladan binoga begona shaxslarning kirishiga yoʻl qoʻysa, abituriyentga taqiqlangan vositalardan foydalanish uchun sharoit yaratib bersa va shu kabi boshqa holatlarni sodir etsa, Davlat boshqaruvi akademiyasi boʻyicha vakili tomonidan dalolatnoma tuzish orqali vazifasidan chetlashtiriladi hamda uning oʻrniga zaxiradan boshqa shaxs tayinlanadi va bu haqida nomzodni tavsiya etgan tashkilotga maʼlum qilinadi. 55. Davlat test markazi vakillari test sinovi belgilangan kundan kamida 3 kun oldin qabul komissiyasi masʼul kotibi bilan birgalikda oʻziga tegishli bino, qavat va auditoriyalarning test sinovlariga tayyorligini tekshiradi, aniqlangan kamchiliklarni bartaraf etadi hamda binoning test sinovlariga tayyorligi toʻgʻrisida bayonnoma tuzadi va uni qabul komissiyasi orqali Davlat test markaziga yetkazadi. 56. Davlat test markazi vakillari test sinovi belgilangan kundan kamida 2 kun oldin soat 8.00 dan boshlab mahalliy davlat hokimiyati organlari, qabul komissiyasi, auditoriya rahbarlari va kuzatuvchilari ishtirokida test sinovlariga tayyorgarlik koʻrish uchun repetitsiya oʻtkazadi hamda mazkur Nizomning 8-ilovasida keltirilgan shakl boʻyicha binoda repetitsiya oʻtkazish bayonnomasini rasmiylashtiradi. 57. Davlat test markazi vakillari test sinovi oʻtkaziladigan kuni soat 6.00 dan kechikmasdan oʻziga tegishli binoga yetib keladi va bino hududiga nazorat xizmati postlari orqali roʻyxat asosida pasporti bilan kiradi. 58. Bino boʻyicha vakil test sinovlari oʻtkaziladigan kuni quyidagi vazifalarni bajaradi: qavat vakillari bilan birgalikda soat 6.00 dan 6.30 gacha shtabda Davlat test markazi xodimidan Davlat test markazi vakillari, auditoriya rahbari va kuzatuvchilari roʻyxatlarini, ularning ruxsatnomalarini hamda mazkur Nizomning 9-ilovasiga muvofiq test materiallari qutisini qabul qilib oladi; test materiallari solingan zaxira qutilarni seyfga joylashtiradi va muhrlaydi; soat 7.00 dan 7.30 gacha qavat vakillariga, auditoriya rahbarlari va kuzatuvchilariga ularning ruxsatnomalarini tarqatadi, kelmagan qavat vakillari, auditoriya rahbarlari va kuzatuvchilari oʻrniga zaxiradagi shaxslarni tayinlaydi va mazkur Nizomning 10-ilovasiga asosan qavat vakillari, auditoriya rahbarlari va kuzatuvchilarining taqsimotini rasmiylashtiradi; mazkur Nizomning 11-ilovasiga muvofiq test sinovlariga kelmagan qavat vakillari, auditoriya rahbarlari va kuzatuvchilari toʻgʻrisida dalolatnoma rasmiylashtiradi; soat 7.45 dan 8.15 gacha qavat vakillari bilan birgalikda abituriyentlarning auditoriyalar boʻyicha roʻyxati, abituriyentlarning guruhlar boʻyicha titul varaqalari solingan paketni va test materiallari qutisini auditoriya rahbarlariga topshiradi va bu haqida mazkur Nizomning 12-ilovasi 1-shakliga muvofiq bayonnoma rasmiylashtiradi; abituriyentning test materialida tipografik nuqson borligi haqidagi murojaati yuzasidan, zudlik bilan test materiallari zaxira qutilardan mutaxassislik va tiliga mos test materiallarini qavat vakiliga beradi va bu haqida mazkur Nizomning 12-ilovasi 2-shakliga muvofiq bayonnoma rasmiylashtiradi; abituriyentlarning test topshirishini nazorat qilib boradi va test jarayonida muammo paydo boʻlganda, zudlik bilan Davlat boshqaruvi akademiyasi boʻyicha vakili bilan bogʻlanadi, muammoni hal qilish choralarini koʻradi; auditoriyalarda test sinovlarini oʻtkazish tartibini buzgan abituriyentlarning testdan chetlashtirilishini va bu haqida dalolatnomalar tuzilishini nazorat qiladi; test sinovining tugash jarayonini nazorat qiladi; abituriyentlarning auditoriyadan pasporti va ruxsatnoma bilan chiqishini, ruxsatnomada javoblar varaqasi raqami yozilib, uning auditoriya rahbari va kuzatuvchisi tomonidan tasdiqlanganligini nazorat qiladi; bino boʻyicha toʻldirilgan barcha shakllar, rasmiylashtirilgan dalolatnomalar hamda testga kelmagan Davlat test markazi vakillari, auditoriya rahbarlari va kuzatuvchilari ruxsatnomalarini maxsus paketga solib muhrlaydi; soat 11.50 dan 12.10 gacha javoblar varaqasi paketi, savollar kitobi qutisi, titul varaqalari paketi auditoriyalarda yelimlanib, mazkur Nizomning 13-ilovasi 1, 2 va 3-shakllarida keltirilgan paketlarni Davlat test markazi emblemalari bilan muhrlanishini nazorat qiladi; soat 12.10 dan 12.30 gacha mazkur Nizomning 12-ilovasi 1-shakli boʻyicha auditoriya rahbarlaridan test materiallari qutilarini muhrlangan holda qabul qilib oladi va oʻz vaqtida topshirgan auditoriya rahbarlari ruxsatnomasining tegishli joylarini toʻldirib, imzo qoʻyadi; qavat vakillari ishtirokida test materiallari qutilarini mazkur Nizomning 9-ilovasiga muvofiq test materiallari qutisi reyestri asosida Davlat test markazi xodimiga topshiradi; mazkur Nizomning 14-ilovasiga muvofiq test jarayonini oʻtkazish boʻyicha hisobotini yozib qavat vakillari hisobotlari bilan birga shu kunning oʻzida Davlat boshqaruvi akademiyasi boʻyicha vakiliga topshiradi; chetlashtirilgan auditoriya rahbari va kuzatuvchilar oʻrniga zaxiradan tayinlaydi. 59. Qavat vakillari test sinovlari oʻtkaziladigan kuni quyidagi vazifalarni bajaradi: soat 7.30 gacha auditoriya rahbarlari va kuzatuvchilarini shtabga boshlab keladi va bino rahbari tomonidan ularga ruxsatnomalar tarqatilishida ishtirok etadi hamda ularni belgilangan auditoriyalarga olib boradi; test oʻtkazilayotgan auditoriyada abituriyent tomonidan test oʻtkazish tartibining buzilishini aniqlaganda, auditoriya rahbaridan ushbu holat boʻyicha test sinovlaridan chetlashtirish toʻgʻrisida dalolatnoma rasmiylashtirilishini talab qiladi; test sinovlari qoidalarini buzgan abituriyentlar boʻyicha oʻziga tegishli auditoriyalar rahbarlari tomonidan tuzilgan dalolatnomalarni tasdiqlab, imzo qoʻyadi; oʻziga tegishli qavatda auditoriya rahbarlari va kuzatuvchilarining faoliyatini nazorat qiladi. Oʻziga yuklatilgan vazifalarni suiisteʼmol qilgan, shu jumladan binoga begona shaxslarning kirishiga yoʻl qoʻygan, abituriyentga taqiqlangan vositalardan foydalanish uchun sharoit yaratib bergan va shu kabi boshqa holatlarni sodir etgan auditoriya rahbarlari va kuzatuvchilarini vazifasidan chetlashtiradi va bu haqida bino boʻyicha vakilga maʼlum qiladi hamda ushbu holatlarni hisobotida koʻrsatadi; auditoriya rahbari abituriyentning test materialida tipografik nuqson borligi haqida murojaat qilganda, murojaatning asosli ekanligini tekshirib koʻrib zudlik bilan bino boʻyicha vakilga murojaat qiladi hamda test materiallari zaxirasidan mutaxassislik va tiliga mos test materiallarini keltirib beradi; test sinovlari tugagach, oʻziga tegishli guruhlarning auditoriya rahbarlarini auditoriyada muhrlangan test materiallari qutilari bilan birga shtabga boshlab boradi va topshirish jarayonini nazorat qiladi; mazkur Nizomning 15-ilovasiga muvofiq test sinovini oʻtkazish boʻyicha hisobot yozadi va Davlat test markazining bino boʻyicha vakiliga topshiradi. 60. Test sinovi oʻtkaziladigan auditoriyada test sinovini mazkur Nizom talablariga qatʼiy rioya etilgan tarzda toʻgʻri va adolatli oʻtkazilishini taʼminlash boʻyicha shaxsiy javobgarlik auditoriya rahbari va kuzatuvchisi zimmasiga yuklanadi. Auditoriya rahbari auditoriya kuzatuvchisining faoliyatini nazorat qiladi. 61. Test sinovlari oʻtkaziladigan kuni auditoriya rahbari va kuzatuvchisi oʻziga biriktirilgan Davlat boshqaruvi akademiyasi binosiga soat 6.30 dan kechikmasdan pasporti bilan yetib kelishi shart. Auditoriya rahbari va kuzatuvchisi tomonidan binoga ortiqcha buyumlarni olib kirishlari taqiqlanadi. 62. Auditoriya rahbari va kuzatuvchisi test sinovlari oʻtkaziladigan kuni soat 7.00 dan 7.30 gacha bino shtabida oʻzlariga tegishli ruxsatnomalarni oladi va oʻzlariga biriktirilgan auditoriyaga boradi va oʻzlarining ism va familiyalarini yozuv taxtasi (doska)ga yozib qoʻyadi. Auditoriya kuzatuvchisi soat 7.30 dan 7.45 gacha auditoriyaning test sinovlariga tayyorligini tekshiradi, test jarayoniga salbiy taʼsir etuvchi omillar aniqlanganda, ularni bartaraf etish choralarini koʻradi. Agar auditoriyada abituriyentlar boʻlsa, ularni tashqariga chiqaradi. Auditoriyadagi oʻtirish oʻrinlarini oʻrnatilgan tartib asosida raqamlanganligini tekshiradi. 63. Auditoriya rahbari soat 7.45 dan 8.15 gacha bino shtabida bino boʻyicha vakildan abituriyentlarning guruhlar boʻyicha roʻyxati, muhrlangan paketda guruh abituriyentlari titul varaqalarini va test materiallari qutisini muhri buzilmaganligini tekshirib, qabul qiladi, qavat vakili boshchiligida auditoriyaga olib keladi va soat 8.30 da auditoriya kuzatuvchilari va ikki nafar abituriyentlar guvohligida test materiallarini muhrlanganligiga ishonch hosil qilib ochadi. Test materiallari qutisida abituriyentlar soniga mos savollar kitobi, javoblar varaqasi, ishlatilmagan savollar kitoblari, javoblar varaqasi va titul varaqalari uchun boʻsh paketlar, dalolatnoma shakllari hamda muhr va Davlat test markazi emblemalari mavjudligini tekshirib, mazkur Nizomning 16-ilovasiga muvofiq test materiallari qutisini ochilganligi haqida dalolatnoma tuzadi. 64. Auditoriya kuzatuvchisi soat 8.30 gacha auditoriya rahbaridan abituriyentlarning guruh boʻyicha roʻyxatini oladi, abituriyentlarni titul varaqasi, abituriyent ruxsatnomasi, pasporti hamda abituriyentlarning guruhlar boʻyicha roʻyxati asosida tekshiradi (rasmlar shu abituriyentga tegishliligiga ishonch hosil qilib), abituriyentga tegishli titul varaqasini topshiradi va auditoriyaga kiritadi. Abituriyent abituriyentlarning guruhlar boʻyicha roʻyxati va titul varaqasida koʻrsatilgan joyga borib oʻtiradi. Belgilangan joydan boshqa joyda oʻtirgan abituriyent test sinovi oʻtkazish tartibini buzgan hisoblanib unga nisbatan dalolatnoma tuziladi va test sinovidan chetlashtiriladi. Test sinoviga kelmagan abituriyentlarning oʻrni test sinovi jarayonida boʻsh qoladi. 65. Auditoriya kuzatuvchisi javoblar varaqalari va javoblar varaqasi raqamiga mos raqamli savollar kitoblarini abituriyentlarga tarqatib chiqadi. Shundan soʻng, auditoriya rahbari abituriyentlarga savollar kitobi raqami bilan javoblar varaqasi raqami mosligini hamda test materiallari nuqsonsizligini tekshirib chiqishlarini, javoblar varaqasi va savollar kitobi muqovasida koʻrsatilgan tegishli joyga familiyasi, ismi, otasining ismini yozib, imzo qoʻyishlari haqida koʻrsatma beradi hamda belgilangan tartibda toʻldirilmagan titul varaqasi, savollar kitobi va javoblar varaqasi boʻyicha chiqarilgan natija ixtiyoriy bosqichda dalolatnoma asosida bekor qilinishi, javoblar varaqasini bukmaslik, uning marker chizigʻiga yozmaslik, javoblar varaqasi raqami ostida joylashgan doirachalarni boʻyamaslik kerakligini tushuntiradi. Javoblar varaqasi namunasi mazkur Nizomning 17-ilovasida, savollar kitobining muqovasi mazkur Nizomning 18-ilovasida keltirilgan. Auditoriya kuzatuvchisi test sinoviga kelmagan abituriyentlarning javoblar varaqalari va savollar kitoblarini sanab, auditoriya rahbariga topshiradi, shuningdek auditoriya rahbarining koʻrsatmasi asosida abituriyentlar tomonidan toʻldirilgan titul varaqalarini yigʻib oladi va sanab, auditoriya rahbariga topshiradi. 66. Agar abituriyent savollar kitobi nuqsonli ekanligi haqida murojaat qilsa, auditoriya rahbari quyidagi ishlarni tezkorlik bilan soat 9.00 gacha qavat vakilidan zaxiradagi shu ixtisoslik va tiliga mos boʻlgan savollar kitobi va javoblar varaqasini keltirib berishni soʻraydi. 67. Auditoriya rahbari nuqsonli test materialiga “Nuqsonli” degan yozuv kiritib, uni almashtirilgan vaqtini koʻrsatadi hamda abituriyentning familiyasi, ismi, otasining ismini yozib, imzo qoʻyadi va ushbu holat haqida dalolatnoma tuzib, nuqsonli test materialiga yelimlaydi hamda javoblar varaqasi paketiga solib qoʻyadi. 68. Soat 8.30 dan 9.00 gacha auditoriya rahbari va kuzatuvchisi: yozuv taxtasi (doska)ga ilib qoʻyilgan plakatdan foydalanib, javoblar varaqasini toʻldirish qoidalarini tushuntiradi; mazkur Nizomning 19-ilovasida keltirilgan auditoriya rahbarining abituriyentlarga eslatmasini oʻqib beradi; abituriyentlarga javoblar varaqasi raqamini titul varaqasi va abituriyent ruxsatnomasining tegishli joyiga toʻgʻri koʻchirib yozishlari boʻyicha koʻrsatma beradi; javoblar varaqasi raqamining titul varaqasiga koʻchirib yozganligini tasdiqlash maqsadida titul varaqasining maxsus joyiga imzo qoʻyadi. 69. Auditoriya kuzatuvchisi soat 9.00 gacha abituriyentlarga javoblar varaqasi raqamini abituriyentlarning auditoriyalar boʻyicha roʻyxatiga yozdiradi va test materiallarini olganligini tasdiqlash maqsadida imzo qoʻydiradi. 70. Test sinoviga kelmagan abituriyentlarning savollar kitobi auditoriya rahbari tomonidan ishlatilmagan savollar kitobi paketiga solinib, muhrlanadi va abituriyentlarning auditoriyalar boʻyicha roʻyxatiga test sinoviga kelmagan abituriyent haqida “qatnashmadi” degan yozuv kiritiladi. 71. Auditoriya rahbari test sinovi uchun ajratilgan vaqt tugaganligini eʼlon qiladi va abituriyentlarni oʻrinlaridan turishlarini talab qiladi hamda auditoriya kuzatuvchisiga abituriyentlardan test materiallarini yigʻib olish boʻyicha koʻrsatma beradi. Test materiallarini yigʻib olinganidan soʻng auditoriya rahbari savollar kitobi va javoblar varaqasiga shikast yetmaganligini tekshirib, abituriyent ruxsatnomasining tegishli joyini toʻldirib, imzo qoʻyadi hamda abituriyentlarga test materiallarini topshirilganligini tasdiqlash maqsadida mazkur Nizomning 5-ilovasi 3-shaklida keltirilgan roʻyxatga imzo qoʻydirib, ularni abituriyent ruxsatnomasi va pasporti bilan auditoriyadan chiqarib yuboradi. 72. Auditoriyadagi barcha javoblar varaqalarini javoblar varaqalari paketiga solinishi uchun auditoriya rahbari va kuzatuvchisi shaxsan javobgar hisoblanadi. Javoblar varaqasi paketiga quyidagilar solinadi: testda qatnashgan abituriyentlarning javoblar varaqalari; ishlatilmagan javoblar varaqalari; test sinovidan chetlashtirilganligi haqidagi dalolatnoma yelimlangan javoblar varaqasi va titul varaqasi; test materiallarini oʻz vaqtida topshirmaganlarni chetlashtirish haqidagi dalolatnoma yelimlangan titul varaqalari; dalolatnoma yelimlangan holdagi nuqsonli savollar kitobi; test sinoviga kelmagan abituriyentlarga tegishli titul varaqalari. 73. Auditoriya rahbari titul varaqalari paketiga test sinovida qatnashgan abituriyentlarning titul varaqalari va abituriyentlarning auditoriya boʻyicha roʻyxatini solib, auditoriya kuzatuvchilari va abituriyentlar guvohligida muhrlaydi hamda paket ustidagi maʼlumotlarni toʻliq rasmiylashtiradi. 74. Auditoriya rahbari ishlatilgan savollar kitoblarini, ishlatilmagan savollar kitobi paketini, javoblar varaqasi paketini hamda titul varaqalari paketini test materiallari qutisiga soladi, auditoriya kuzatuvchilari va abituriyentlar guvohligida mazkur Nizomning 20-ilovasi boʻyicha test materiallari qutisini yopish haqida dalolatnomani rasmiylashtiradi va muhrlaydi. 75. Auditoriya rahbari soat 12.10 dan kechikmay muhrlangan test materiallari qutisini bino boʻyicha vakilga topshiradi hamda ushbu materiallarni oʻz vaqtida topshirganligini tasdiqlatib, ruxsatnomasining tegishli joyiga imzo qoʻydiradi. 76. Abituriyentlar test sinovlari oʻtkaziladigan binoga pasporti va abituriyent ruxsatnomasi bilan videokuzatuv orqali tartibli ravishda kiritiladi. 77. Abituriyentlar toʻrtta fan majmualari boʻyicha test sinovini topshiradi. Test sinovi “Davlat va huquq asoslari”, “Demokratik davlat va fuqarolik jamiyati qurish nazariyasi va amaliyot fani asoslari”, “Iqtisodiyot va menejment asoslari” va “Oʻzbekiston tarixi” fanlari boʻyicha oʻtkaziladi. 78. Test sinovi ertalab soat 8.30 da boshlanadi. Abituriyentlar test sinovlari oʻtkaziladigan kuni bino hududiga soat 8.00 gacha, auditoriyaga soat 8.30 gacha faqat abituriyent ruxsatnomasi va pasporti bilan kiritiladi. Test sinovlari boshlangan (soat 8.30)dan keyin abituriyent auditoriyaga kiritilmaydi. Soat 8.30 dan 9.00 gacha abituriyentlar javoblar varaqasini toʻgʻri toʻldirish tartibi bilan tanishadi, savollar kitobi, javoblar varaqasi va titul varaqasining tegishli joyiga oʻzlari toʻgʻrisida maʼlumotlar yozadi. Bu vaqt test oʻtkazish uchun ajratilgan vaqt meʼyoriga kirmaydi. Belgilangan vaqtda test sinovlariga kelmagan abituriyentlar uchun qoʻshimcha test sinovlari oʻtkazilmaydi. 79. Test boshlangandan keyin hech kim auditoriyaga kiritilmaydi va test topshiriqlari boʻyicha abituriyentlar bilan savol-javob qilinmaydi. 80. Abituriyent soat 9.00 gacha javoblar varaqasi raqami bilan savollar kitobi raqamining bir-biriga mosligini va savollar kitobida fanlar boʻyicha test savollarida tipografik xato yoki boshqa nuqsonlar yoʻqligini tekshiradi. Agar test savollarida nuqson boʻlganda darhol bu haqida auditoriya rahbariga xabar beradi. 81. Abituriyent javoblar varaqasi berilgandan keyin abituriyent ruxsatnomasi va titul varaqasining tegishli joylariga javoblar varaqasi raqamini koʻchirib yozadi. Shundan soʻng, titul varaqasida koʻrsatilgan Davlat boshqaruvi akademiyasi kodi, maxsus kod va tanlov kodini javoblar varaqasiga koʻchirib yozadi va tegishli doirachalarni boʻyaydi. 82. Abituriyent tomonidan titul varaqasidan javoblar varaqasiga koʻchirilgan taʼlim maxsus kod hamda tanlov kodi abituriyentning taʼlim tili va mutaxassisligini belgilovchi yagona maʼlumot boʻlganligi sababli, toʻldirilmagan javoblar varaqasi boʻyicha chiqarilgan natija dalolatnoma asosida ixtiyoriy bosqichda bekor qilinadi, eʼtirozlar qabul qilinmaydi. Abituriyent javoblar varaqasining 1-blokiga va savollar kitobi muqovasining belgilangan joyiga familiyasi, ismi, otasining ismini yozib, imzo qoʻyadilar. Agar abituriyent tomonidan ushbu maʼlumotlar kiritilmagan boʻlsa, ixtiyoriy bosqichda dalolatnoma tuziladi va chiqarilgan natija bekor qilinishiga asos boʻladi. 83. Savollar kitobida jami 100 ta test savolni, har bir fan 25 ta topshiriqni oʻz ichiga oladi. Abituriyentga test topshiriqlarini bajarish uchun quyidagi vaqt meʼyori belgilanadi: 100 ta savolga – 2 soat 30 daqiqa; Har bir savolga 4 tadan (“A”, “V”, “S”, “D”) javoblar varianti berilgan boʻlib, abituriyent ulardan faqat bittasini savollar kitobchasida belgilashi (savollar kitobida belgilangan javoblarni oʻzgartirish mumkin), keyinchalik javoblar varaqasining mos fan blokidagi doirachani belgilangan tartibda boʻyashi kerak (javoblar varaqasida belgilangan javoblarni oʻzgartirish mumkin emas). Har bir test savoliga faqat bitta javob belgilanishi shart. Agar javoblar varaqasidagi “Belgilash uchun namuna” qoidasiga rioya etilmasa, jumladan bitta savolga javoblar varaqasida tegishli doiracha boʻyalmasa yoki ikki va undan ortiq doiracha boʻyalsa yoxud toʻliq boʻyalmasa ushbu javobga ball berilmaydi. Toʻldirilgan javoblar varaqasi abituriyentning bilim darajasini belgilovchi asosiy hujjat hisoblanadi. 84. Javoblar varaqasi abituriyent tomonidan havo rang pastali sharikli ruchka bilan toʻldiriladi. Javoblar varaqasi toʻgʻri toʻldirilishi uchun abituriyent shaxsan javobgardir. Javoblar varaqasidagi tegishli doirachalarni notoʻgʻri belgilagan abituriyentlarning eʼtirozi apellyatsiya jarayonida koʻrib chiqilmaydi. Javoblar varaqasini toʻldirishga test sinovi uchun belgilangan vaqt meʼyoriga qoʻshimcha 20 daqiqa ajratiladi. 85. Abituriyent tomonidan uyali telefonlar va boshqa aloqa vositalarini olib kirish va foydalanish qatʼiy man etiladi. Test sinovlari oʻtkaziladigan binoga kirishda abituriyent mikrokalkulyator, lugʻat, jadval, kitob, uyali telefon, kompyuter, telekommunikatsiya vositalari va shpargalkalar olib kirishga harakat qilsa yoki olib kirgan boʻlsa, test jarayoni davomida test materiallarini boshqa abituriyentga uzatsa, abituriyentlarga yordam bersa, savollar kitobi varagʻini yirtsa, test materiallarini topshirmasa abituriyent test sinovlarini oʻtkazish tartibini buzgan hisoblanadi va dalolatnoma tuzilib, u test sinovidan chetlashtiriladi va bu haqida mazkur Nizomning 21-ilovasiga muvofiq dalolatnoma rasmiylashtiriladi. 86. Test sinovlarini topshirish vaqtida abituriyentning auditoriyadan chiqishi taqiqlanadi, auditoriyadan chiqqan abituriyentlar qaytadan test sinovlariga qoʻyilmaydi, sogʻligʻining yomonlashishi va boshqa shu kabi holatlarda test materiallarisiz qavat boʻyicha vakil kuzatuvi ostida auditoriyadan chiqish hollari bundan mustasno. 87. Auditoriya rahbari tomonidan testni bajarish uchun ajratilgan vaqt tugagani va savollar kitobidan javoblar varaqasining mos ravishda fan bloklaridagi doirachalarga boʻyash uchun qoʻshimcha berilgan 20 daqiqalik vaqt boshlanganligi eʼlon qilinganda abituriyent savollar kitobi bilan ishlashni toʻxtatib, savollar kitobidan javoblar varaqasining mos ravishda fan bloklaridagi doirachalarni boʻyashni boshlashi, qoʻshimcha ajratilgan vaqt tugagani eʼlon qilinganda javoblar varaqasi bilan ishlashni toʻxtatishi shart. Test sinovlari oʻtkaziladigan kuni abituriyent test savollari yoki test sinovlarini oʻtkazish jarayoni yuzasidan eʼtirozlari mavjud boʻlganda, test materiallarini topshirganidan soʻng, qabul komissiyasi orqali Davlat test markaziga mazkur Nizomning 22-ilovasiga muvofiq ariza bilan murojaat qilishi mumkin. 88. Test sinovlarini belgilangan muddatdan oldin tugatgan abituriyentlar yoki test sinovlari uchun ajratilgan vaqt tugagach abituriyentlar mazkur Nizomning 71-bandida nazarda tutilgan tartibda test materiallarini topshiradi. 89. Har bir toʻgʻri topilgan javob uchun 1 ball beriladi. “Jamiyat boshqaruvi” mutaxassisligi boʻyicha ikki yoki bir nechta javoblar varaqasi boʻyicha reyting bali teng boʻlgan holda “Davlat va huquq asoslari” fanidan koʻp toʻgʻri javob belgilangan javoblar varaqasi yuqori reyting oʻrniga ega boʻladi. Bunda ham ikki yoki bir nechta javoblar varaqasi boʻyicha reyting oʻrni aniqlanmasa “Iqtisodiyot va menejment asoslari” fanidan koʻp toʻgʻri javob belgilangan javoblar varaqasi yuqori reyting oʻrniga ega boʻladi. Bunda ham ikki yoki bir nechta javoblar varaqasi boʻyicha reyting oʻrni aniqlanmasa “Demokratik davlat va fuqarolik jamiyati qurish nazariyasi va amaliyot fani asoslari” fanidan koʻp toʻgʻri javob belgilangan javoblar varaqasi yuqori reyting oʻrniga ega boʻladi. Bunda ham ikki yoki bir nechta javoblar varaqasi boʻyicha reyting oʻrni aniqlanmasa “Oʻzbekiston tarixi” fanidan koʻp toʻgʻri javob belgilangan javoblar varaqasi yuqori reyting oʻrniga ega boʻladi. “Davlat boshqaruvi” mutaxassisligi boʻyicha ikki yoki bir nechta javoblar varaqasi boʻyicha reyting bali teng boʻlgan holda “Iqtisodiyot va menejment asoslari” fanidan koʻp toʻgʻri javob belgilangan javoblar varaqasi yuqori reyting oʻrniga ega boʻladi. Bunda ham ikki yoki bir nechta javoblar varaqasi boʻyicha reyting oʻrni aniqlanmasa “Davlat va huquq asoslari” fanidan koʻp toʻgʻri javob belgilangan javoblar varaqasi yuqori reyting oʻrniga ega boʻladi. Bunda ham ikki yoki bir nechta javoblar varaqasi boʻyicha reyting oʻrni aniqlanmasa “Demokratik davlat va fuqarolik jamiyati qurish nazariyasi va amaliyot fani asoslari” fanidan koʻp toʻgʻri javob belgilangan javoblar varaqasi yuqori reyting oʻrniga ega boʻladi. Bunda ham ikki yoki bir nechta javoblar varaqasi boʻyicha reyting oʻrni aniqlanmasa “Oʻzbekiston tarixi” fanidan koʻp toʻgʻri javob belgilangan javoblar varaqasi yuqori reyting oʻrniga ega boʻladi. 90. Test sinovlari natijasidan norozi boʻlgan abituriyent test sinovlari natijasi eʼlon qilingan kundan boshlab 3 kun davomida Davlat boshqaruvi akademiyasida tashkil etiladigan apellyatsiya komissiyasiga mazkur Nizomning 23-ilovasiga muvofiq yozma tartibda apellyatsiya shikoyati berish huquqiga ega. Apellyatsiya shikoyatiga abituriyent ruxsatnomasining nusxasi ilova qilinadi. Apellyatsiya qabul qilinganligi toʻgʻrisida abituriyentga mazkur Nizomning 23-ilovasiga muvofiq xabarnoma beriladi. Abituriyent tomonidan javoblar varaqasi, savollar kitobi, abituriyent ruxsatnomasi yoki titul varaqasi ushbu Nizomda belgilangan tartibda toʻldirilmagan boʻlsa, abituriyentning apellyatsiya shikoyati koʻrib chiqilmaydi. 91. Apellyatsiya komissiyasi tarkibiga Davlat boshqaruvi akademiyasining masʼul xodimlari va fanlar boʻyicha ekspertlar kiritiladi. Komissiyaning tarkibi Davlat boshqaruvi akademiyasi rektori tomonidan tasdiqlanadi. Apellyatsiya komissiyasi apellyatsiyani koʻrib chiqish jarayonida qabul komissiyasi aʼzolarini, Davlat test markazi vakillarini hamda auditoriya rahbari va kuzatuvchilarini ularga tegishli masalalar boʻyicha jalb qilishga haqli. 92. Davlat boshqaruvi akademiyasi apellyatsiya shikoyati tushgan kuni Davlat test markazidan apellyatsiya shikoyati yozgan abituriyentning test materiallarini (test sinovida tushgan savollar kitobi, javoblar varaqasining nusxasi va test sinovida yoʻl qoʻygan notoʻgʻri javoblari roʻyxati) oladi. 93. Apellyatsiya bergan shaxs apellyatsiya komissiyasiga oʻzining pasporti va abituriyent ruxsatnomasi bilan xabarnomada belgilangan kunda kelishi shart. 94. Apellyatsiyani koʻrib chiqish jarayonida apellyatsiya beruvchiga uning javoblar varaqasining nusxasi va unga test sinovida yoʻl qoʻygan notoʻgʻri javoblari roʻyxati bilan birgalikda testda tushgan savollar kitobi beriladi. Murojaat etuvchi oʻzining tahlilini yozma ravishda yozib, unga berilgan test materiallari bilan birga komissiyaga topshiradi. 95. Apellyatsiya komissiyasi 3 kun ichida abituriyent eʼtirozini koʻrib chiqadi va natijasi boʻyicha qaror qabul qiladi. 96. Apellyatsiya komissiyasining qarori boʻyicha maʼlumot Davlat test markaziga hamda apellyatsiya shikoyati muallifiga taqdim etiladi. 97. Apellyatsiyada koʻrsatilgan vajlar oʻz tasdigʻini topmagan boʻlsa, apellyatsiya komissiyasi test sinovlari natijalarini oʻzgarishsiz qoldirish va apellyatsiyani qanoatlantirishni rad etish toʻgʻrisida qaror qabul qilishi mumkin. 98. Apellyatsiya komissiyasining apellyatsiyani koʻrib chiqish natijalari boʻyicha qabul qilgan xulosasi yuzasidan qonunchilik hujjatlarida belgilangan tartibda sudga shikoyat qilinishi mumkin. 99. Mazkur Nizom Oʻzbekiston Respublikasi Oliy va oʻrta maxsus taʼlim vazirligi, Xalq taʼlimi vazirligi, Sogʻliqni saqlash vazirligi hamda Oʻzbekiston Respublikasi Prezidenti huzuridagi Davlat boshqaruvi akademiyasi bilan kelishildi. Abituriyent ruxsatnomasi (old tomoni) Abituriyent ruxsatnomasi (orqa tomoni) JAVOBLAR VARAQASI(old tomoni) JAVOBLAR VARAQASI(orqa tomoni) Hurmatli abituriyentlar! Mana bugun Davlat boshqaruvi akademiyasida test sinovi jarayoni boshlandi. Sizlarga test sinovini muvaffaqiyatli topshirishlaringizda kuch-quvvat tilayman. Test sinovini topshirish jarayonida quyidagilarga amal qilishingizni eslatib oʻtishni lozim deb bilaman: abituriyent savollar kitobi va javoblar varaqasini olgandan soʻng, soat 9.00 gacha savollar kitobi raqami bilan javoblar varaqasi raqami mosligini va har bir fan boʻyicha 25 tadan test savollari va javoblari berilganligini sinchiklab tekshirib chiqadi. Agar unda fanlar boʻyicha test topshiriqlarida tipografik xato, boshqa sabablarga koʻra toʻla nashr qilinmagan oʻrinlar, betlar almashishi va shunga oʻxshash xatolar boʻlsa, darhol auditoriya rahbariga xabar berishi kerak. Test sinovlari boshlanguncha abituriyent nuqsonsiz test materiallari bilan taʼminlanadi. Abituriyent savollar kitobidan “Abituriyentlar diqqatiga” qismini oʻqib chiqishi va belgilangan qoidalarni bajarishi shart. Abituriyent javoblar varaqasi berilgandan keyin abituriyent ruxsatnomasi va titul varaqasining tegishli joylariga javoblar varaqasi raqamini koʻchirib yozishi lozim. Shundan soʻng, titul varaqasida koʻrsatilgan davlat boshqaruvi akademiyasining kodi, maxsus kod va tanlov kodini javoblar varaqasiga koʻchirib yozadi va tegishli doirachalarni boʻyaydi. Abituriyent tomonidan titul varaqasidan javoblar varaqasiga koʻchirilgan davlat boshqaruvi akademiyasi kodi, maxsus kod va tanlov kodini abituriyentning taʼlim tili, taʼlim yoʻnalishini belgilovchi yagona maʼlumot boʻlganligi sababli, toʻldirilmagan javoblar varaqasi boʻyicha chiqarilgan natija dalolatnoma asosida ixtiyoriy bosqichda bekor qilinadi va eʼtirozlar qabul qilinmaydi. Abituriyent ruxsatnomasining tegishli joyiga yozuv taxtasi (doska)dan auditoriya rahbarining familiyasi, ismi va otasining ismini koʻchirib yozadi. Abituriyent javoblar varaqasining 1-blokiga va savollar kitobi muqovasining belgilangan joyiga familiyasi, ismi, otasining ismini yozib, imzo qoʻyadilar. Agar abituriyent tomonidan ushbu maʼlumotlar kiritilmagan boʻlsa, ixtiyoriy bosqichda dalolatnoma tuziladi va chiqarilgan natija bekor qilinishiga asos boʻladi. Savollar kitobida jami 100 ta test savolni, har bir fan 25 ta topshiriqni oʻz ichiga oladi. Abituriyentga test topshiriqlarini bajarish uchun 100 ta savolga – 2 soat 30 daqiqa vaqt beriladi. Javoblarni koʻchirib boʻyash uchun test sinoviga ajratilgan vaqtdan tashqari 20 daqiqa qoʻshib beriladi. Har bir savolga 4 tadan (“A”, “V”, “S”, “D”) javoblar varianti berilgan boʻlib, abituriyent ulardan faqat bittasini savollar kitobida belgilashi (savollar kitobida belgilangan javoblarni oʻzgartirish mumkin), keyinchalik javoblar varaqasining mos fan blokidagi doirachani belgilangan tartibda boʻyashi kerak. Har bir test savoliga faqat bitta javob belgilanishi shart. Agar javoblar varaqasidagi “Belgilash uchun namuna” qoidasiga rioya etilmasa, jumladan bitta savolga javoblar varaqasida tegishli doiracha boʻyalmasa yoki ikki va undan ortiq doiracha boʻyalsa yoxud toʻliq boʻyalmasa ushbu javobga ball berilmaydi. Javoblar varaqasi abituriyent tomonidan havo rang pastali sharikli ruchka bilan toʻldiriladi. Javoblar varaqasi toʻgʻri toʻldirilishi uchun abituriyent shaxsan javobgardir. Javoblar varaqasidagi tegishli doirachalarni notoʻgʻri belgilagan abituriyentlarning eʼtirozi koʻrib chiqilmaydi. Toʻldirilgan javoblar varaqasi abituriyentning bilim darajasini belgilovchi asosiy hujjat hisoblanadi. Abituriyent tomonidan uyali telefonlar va boshqa aloqa vositalarini olib kirish va foydalanish qatʼiy man etiladi. Test sinovlari oʻtkaziladigan binoga kirishda abituriyent mikrokalkulyator, lugʻat, jadval, kitob, uyali telefon, kompyuter, telekommunikatsiya vositalari va shpargalkalar olib kirishga harakat qilsa yoki olib kirgan boʻlsa, test jarayoni davomida test materiallarini boshqa abituriyentga uzatsa, abituriyentlarga yordam bersa, savollar kitobi varagʻini yirtsa, test materiallarini topshirmasa abituriyent test sinovlarini oʻtkazish tartibini buzgan hisoblanadi va dalolatnoma tuzilib, u test sinovidan chetlashtiriladi. Test sinovlarini topshirish vaqtida abituriyentning auditoriyadan chiqishi taqiqlanadi, auditoriyadan chiqqan abituriyentlar qaytadan test sinovlariga qoʻyilmaydi, sogʻligʻining yomonlashishi va boshqa shu kabi holatlarda test materiallarisiz qavat boʻyicha vakil kuzatuvi ostida auditoriyadan chiqish hollari bundan mustasno.